Document ID: 32012R0715

A BIZOTTSÁG 715/2012/EU VÉGREHAJTÁSI RENDELETE
(2012. július 30.)
az egyes áruk Kombinált Nómenklatúra szerinti besorolásáról szóló 42/2010/EU rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
mivel:
(1)
A 42/2010/EU bizottsági rendelet (2) mellékletében foglalt táblázat (3) oszlopának második bekezdése értelmében a táblázat (1) oszlopában ismertetett, fogyasztásra alkalmas, tabletta formájú termék annak összetétele, kiszerelése és táplálékkiegészítőként való alkalmazása miatt nem felel meg a Kombinált Nómenklatúra (KN) 19. árucsoportjához tartozó Megjegyzések 2. b) 2) pontja szerinti követelményeknek. A termék 19. árucsoportba történő osztályozása ezért kizárt.
(2)
Az Európai Unió Bíróságának 2009. december 17-i, a C-410/08-C-412/08. sz., Swiss Caps egyesített ügyekben hozott ítélete (3) és különösen annak 33. pontja értelmében a táplálékkiegészítőként alkalmazni kívánt, fogyasztásra alkalmas áruknak a KN 2106 vámtarifaszám alá való besorolása csak azzal a feltétellel képzelhető el, ha az érintett élelmiszer-készítményeket másutt nem említik. A táplálékkiegészítőként alkalmazni kívánt élelmiszer-készítményeket ezért a KN olyan egyéb vámtarifaszáma alá kell besorolni, amelynek leírása jobban jellemzi a terméket.
(3)
Következésképpen egy fogyasztásra alkalmas termék táplálékkiegészítőként való kiszerelése és használata nem indokolhatja a termék kizárását a KN 19. árucsoportjából. Ennélfogva meg kell állapítani, hogy a termék kizárólag összetételéből adódóan nem felel meg a 19. árucsoporthoz tartozó Megjegyzések 2. b) 2) pontja szerinti követelményeknek.
(4)
A 42/2010/EU rendelet melléklete (3) oszlopának második bekezdésében meghatározott indokokat ezért ennek megfelelően módosítani kell. Az egyértelműség érdekében azonban indokolt a 42/2010/EU rendelet teljes mellékletének helyébe új mellékletet léptetni.
(5)
Az e rendeletben előírt intézkedések összhangban vannak a Vámkódex-bizottság véleményével,
ELFOGADTA EZT A RENDELETET:
1. cikk
A 42/2010/EU rendelet mellékletének helyébe a következő szöveg lép:
„MELLÉKLET
Árumegnevezés
Besorolás
(KN-kód)
Indokolás
(1)
(2)
(3)
Az alábbi összetevőkből (tömegszázalékban kifejezve) álló termék:
-
porított árpafű
28,8
-
méz
27,5
-
porított búzafű
21,5
-
porított lucerna
21,5
-
sztearinsav
0,4
-
bors
0,25
-
króm-pikolinát
0,01
(tablettánként 8,7 μg Cr-nak felel meg)
Kiskereskedelmi forgalom számára tabletta formájában kiszerelt termék, melyet táplálékkiegészítőként alkalmaznak (napi 2 × 1 tabletta).
2106 90 98
A besorolást a Kombinált Nómenklatúra értelmezésére vonatkozó 1. és 6. általános szabály, valamint a 2106, a 2106 90 és a 2106 90 98 KN-kód szövegezése határozza meg.
Mivel a termék összetétele miatt nem felel meg a 19. árucsoporthoz tartozó Megjegyzések 2. b) 2) pontja szerinti követelményeknek, a 19. árucsoportba osztályozása kizárt.
A termék nem felel meg a 30. árucsoporthoz tartozó Kiegészítő megjegyzések 1. pontja szerinti követelményeknek, mivel nem ismertetik azokat a meghatározott kórokat, amelyek esetén a készítmény felhasználandó, vagy a hatóanyagok mennyiségét. A termék emiatt nem tekinthető a 3004 vámtarifaszám értelmében vett növényi alapú gyógyszerkészítménynek.
A termék ezért a 2106 vámtarifaszám szerinti, másutt nem említett élelmiszer-készítménynek minősül, amelyet a jó egészségi állapot és a jó közérzet fenntartása céljából étrend-kiegészítőként alkalmaznak. (Lásd még a 2106 vtsz.-hoz tartozó HR-magyarázat második bekezdésének 16. pontját.)”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 30-án.

Labels: 3
17